Man kritiek ná rooftog by luukse Pretoria-hotelSheraton Pretoria Hotel. Foto: http://www.sheratonpretoria.com/ Maj. Mack Mngomezulu, provinsiale polisiewoordvoerder, het gesê die man het saam met ander gaste voor die hotel stilgehou en was besig om hul bagasie af te laai toe ŉ Audi langs hulle gestop het. “Drie gewapende rowers het uitgespring, hulle met vuurwapens gedreig en hul bagasie gesteel,” het Mngomezulu gesê. “Net voordat hulle gevlug het, het hulle ŉ skoot afgevuur en die man is in die kop gewond.” Volgens Russel Meiring, woordvoerder van ER24 wat op die toneel was, was die man in ŉ kritieke toestand met paramedici se aankoms, maar steeds by sy volle bewussyn. Nadat paramedici hom gestabiliseer het, is hy na die Muelmed-hospitaal gehaas. Mngomezulu het gesê ŉ saak van gewapende roof word ondersoek. Niemand is nog in hegtenis geneem nie.